**מוזיאון גוש קטיף בירושלים** הוא מוזיאון המוקדש להנצחת ההתיישבות היהודית בחבל עזה מאז תקופת החשמונאים ויישובי גוש קטיף. המוזיאון שוכן בשכונת נחלאות בירושלים סמוך לשוק מחנה יהודה.

הקמת המוזיאון
-------------

מוזיאון גוש קטיף הוקם באוגוסט 2008, במלאת 3 שנים לפינוי היישובים בגוש קטיף ובצפון השומרון, במסגרת תוכנית ההתנתקות. המוזיאון הוקם ביוזמתם של כמה ממפוני גוש קטיף, ונוהל על ידי עיתונאי יענק'לה קליין, שעמד בעבר בראש מחלקת החדשות של מקור ראשון. המוזיאון פועל בבניין ברחוב שערי צדק 5 בשכונת נחלאות בירושלים, סמוך לשוק מחנה יהודה, ומועסקים בו מדריכים, עובדי קבלה ואנשי תוכן מפוני גוש קטיף.

מטרות המוזיאון
--------------

מטרת המוזיאון, לפי מפעיליו, היא "לייצר תודעת זיכרון, שימור והצדעה למפעל ההתיישבות היהודית בחבל עזה, ולעמוד על משמרת התודעה הלאומית בזיכרון עקירת היישובים בגוש קטיף וצפון השומרון, במסגרת מה שכונה "תוכנית ההתנתקות"."
מקימי המוזיאון מעידים כי כוונתם היא ליצור "גוף תרבותי-תיעודי פלורליסטי א-פוליטי, ברוח יהודית וישראלית שורשית, כך שהמוזיאון ייתן במה רחבה ליצירה ועשייה מכל גוני החברה הישראלית, ישמש מוקד לשיח תרבותי ואומנותי, ויפעל להפצת מוצרי גוש קטיף ללא מטרות רווח."

אגפי המוזיאון
-------------

המוזיאון כולל כמה אגפים ופונקציות, חלקם קיימים וחלקם בתכנון, ובהם מרכז מורשת והנצחה, מכון מחקר, ספריית עיון, הפקה והוצאה לאור, מקום מפגש ושיח חברתי-לאומי, בית לנוער גוש קטיף, ארכיון וחנות מוצרים. מרכז המורשת וההנצחה כולל כמה אגפים, ובהם:

* **מבוא** באגף המבוא נפרש תיאור של ההיסטוריה היהודית בחבל עזה החל מכיבוש יהושע בן נון דרך גירוש יהודי עזה בתקופת השלטון הרומאי והקהילה היהודית בעזה בימי נפוליאון ועד לימינו.
* **ההתיישבות מ-1967** הנצחה (בעיקר בתצלומים) של יישובי גוש קטיף ויתר היישובים בחבל עזה. בין המוצגים: המנורה שהייתה על גג בית הכנסת בנצרים.
* **האגף הכתום** - תיעוד המחאה נגד תוכנית ההתנתקות, בגוש קטיף ובתוך הקו הירוק ותערוכות מתחלפות.
* **האגף השחור** - תמונות מההתנתקות, שירים, ומסך פלזמה המציג קליפים מהרגעים האחרונים.
* **העתיד** - תיאור מצב הקהילות כיום, תוך שימת דגש על קשייהם הרבים של המפונים. בין המוצגים: ארגז ובו תכולת ביתה של משפחה בגוש קטיף, אחד מני רבים שעדיין שוכנים במחסני צה"ל.
* **אולם הסרטים** - הקרנת סרטים על גוש קטיף, המאבק ובתי הכנסת על גבי מסך ענק. מבחר סרטים נוסף עבור קבוצות.
* **הספרייה** - ספרייה ובה ספרים על ההתיישבות היהודית בעזה, ועל ההתנתקות.
* **קומת התערוכות** - תערוכות מתחלפות וספריית עיון

פעילות המוזיאון
---------------

לפי אתר המוזיאון, בשנה הראשונה לפעילות המוזיאון ביקרו בו למעלה מ-40,000 איש מכל רחבי הארץ והעולם. בין המבקרים היו כ-5,000 בקבוצות מאורגנות של תלמידים ומטיילים מהארץ. במהלך שמונה שנות פעילות המוזיאון ביקרו בו למעלה מ-300 אלף איש, ביניהם אישי ציבור וחברי פרלמנט מהארץ ומהעולם.

ביוני 2016 החליטה וועדת השמות בעיריית ירושלים לקרוא לצומת הרחובות אגריפס - שערי צדק המובילים למוזיאון "כיכר גוש קטיף".יוסי צלניקר, כיכר גוש קטיף תחנך בסמיכות למוזיאון גוש קטיף, באתר רדיו קול חי, ‏2016-06-20

ב-2 בפברואר 2017 חנכה עיריית ירושלים את "כיכר גוש קטיף" סמוך למוזיאון. (אורכב 12.02.2017 בארכיון Wayback Machine)

מוזיאון גוש קטיף השתדרג בשנת 2016 ופתח קומה נוספת במוזיאון עקב הביקוש לביקורים במוזיאון. המוזיאון מפעיל במסגרת פעולותיו ימי כייף לנוער ופעולות חברתיות שונות.

גלריית תמונות
-------------

* המנורה מגג בית הכנסת בנצריםהמנורה מגג בית הכנסת בנצרים
* האגף הכתום.האגף הכתום.
* האגף השחור. האגף השחור.
* סרט על פינוי עמונה.סרט על פינוי עמונה.
* מצב תושבי הגוש - 3 שנים אחרימצב תושבי הגוש - 3 שנים אחרי
* חלק מהספרייהחלק מהספרייה
* ציר ההיסטוריהציר ההיסטוריה
* ארגז עם תכולת בית שפונה בהתנתקותארגז עם תכולת בית שפונה בהתנתקות

קישורים חיצוניים
----------------

ויקישיתוף מדיה וקבצים בנושא **מוזיאון גוש קטיף בירושלים** בוויקישיתוף
* האתר הרשמי של המוזיאון
* הצצה למוזיאון גוש קטיף - חדשות ערוץ 2
* מוזיאון גוש קטיף - אתר קטיף.נט
* מנסים לשמר את הזיכרון ערוץ 20(הקישור אינו פעיל)
* מישל דור, המוזיאון להנצחת ההתנתקות: פצע פתוח, באתר ynet, 15 באוגוסט 2008
* יוסי קליין, החור שבגירוש, באתר הארץ, 7 באוגוסט 2009
* מוזיאון גוש קטיף (ירושלים), דף שער בספרייה הלאומית

הערות שוליים
------------

1. ↑  אודות המוזיאון - גוש קטיף Gush katif
2. ↑  אתר המוזיאון

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007313794605171
* LCCN: no2012099796
* VIAF: 259526923
* WorldCat: lccn-no2012099796

 |